Bakanana ba ne ba dumela gore Baale o ne a iphitlha mo teng ga lefatshe ka nako ya komelelo fa a fentswe ke Mot, e leng modimo wa komelelo le wa loso. Le fa go ntse jalo, ba ne ba dumela gore fa pula e na gape seo se bontsha gore Baale o a busa mme go tla nna le kungo le tsalo e ntsi. Bakanana ba ne ba keteka paka eno ka ditiro tse di feteletseng tsa tlhakanelodikobo. Ke gone ka moo go ikgolaganya ga Baiseraele le Baale wa Peore go ileng ga felela ka gore ba ‘nne le kamano ya boitsholo jo bo maswe le bomorwadia Moabe.’—Dipalo 25:1-3. 19 Gompieno go na le dilo tse dintsi tse di ka koafatsang lenyalo. Banna bangwe ga ba dire maikarabelo a bone. Basadi bangwe ba gana go amogela botlhogo jwa banna ba bone. Mo manyalong a mangwe gone, motho o sotliwa ke molekane wa gagwe wa lenyalo. Mo Bakereseteng, mathata a ikonomi, bosaitekanelang jwa batho le moya wa lefatshe ka boitsholo jwa lone jo bo sa siamang le tsela e e sokameng e le lebang mekgwa e e siameng ka yone, di ka leka go ikanyega ga bone mo balekaneng ba bone. Le fa go ntse jalo, banna le basadi ba Bakeresete ba ba latelang melaometheo ya Baebele ba amogela masego a ga Jehofa, le fa ba ka tswa ba le mo seemong sefe. Le fa melaometheo ya Baebele e dirisiwa ke molekane a le mongwe fela wa lenyalo, seemo se nna botoka go na le fa go ka bo go se na ope wa bone yo o dirang jalo. Mo godimo ga moo, Jehofa o rata e bile o thusa batlhanka ba gagwe ba ba nnang ba ikanyega mo maikanong a bone a lenyalo tota le fa maemo a le thata. Ga a lebale boikanyegi jwa bone.—Pesalema 18:25; Bahebera 6:10; 1 Petere 3:12.